text: Et quant les trois puceles voient
   Venir celui par cui estoient
   Fors de si grant perill ostées
   Que d'estre arses ou lapidées,
   À genoillons l'en mercierent,
   En larmiant à Dieu prierent
   Que Diex de tous maus le deffende
   Et que le guerredon l'en rende
   De ce qu'il les a delivrées
   Et de vilain blasme getées.
   S'entour lui tel presse n'eüst,
   N'i eüst nule qui ne fust
   PageV02P082
   Venue à lui pour embracier
   Sa jambe, pour son pié baisier ;
   Mais tant de gent entour lui voient
   Que vers lui aprochier n'osoient.
   Des iex et dou cuer convoiié
   L'ont, et souvent pour lui priié.
  